વિશ્વ હિન્દુ પરિષદમાં ચૂંટણીને પગલે થયેલા નેતૃત્વ પરિવર્તન પછી પરિષદ સાચી દિશામાં પ્રવૃત્ત થઈ હોવાનું જણાય છે. આ વલણ સાતત્યપૂર્ણ રીતે જળવાઈ રહેવું જોઈએ. મધ્યપ્રદેશની ભાજપ સરકાર દ્વારા પાંચેક હિન્દુ ધર્મગુરુઓને પ્રધાન કક્ષાનો દરજ્જો આપવાનો નિર્ણય પણ ધર્મ અને સમાજને માટે લાંબા ગાળે વિભાજનકારી બની રહે તેવો છે. ભાજપના નેતાઓ તેમની સરકારને આવા નિર્ણયથી દૂર રહેવા કેમ સમજાવી શક્તા નથી એ સવાલ છે. પશ્ચિમ બંગાળ કે બિહારની સરકારે મુસ્લિમ ધર્મગુરુઓને આવા દરજ્જા આપ્યા છે એવું ઉદાહરણ આપીને મુખ્યપ્રધાન શિવરાજસિંહ ચૌહાણનો બચાવ થઈ શકે નહીં. પશ્ચિમ બંગાળની સરકારે ખોટું કામ કર્યું છે. તેનો વિરોધ થવો જોઈએ. તેના પગલે ચાલવાનો પ્રયાસ યોગ્ય નથી. આવા સરકારી દરજ્જા ધર્મગુરુઓને પણ તેમના ધાર્મિક કાર્યમાં વિઘ્નરૃપ બની રહેતા હોય છે. તેઓએ સામે ચાલીને આવી સરકારી સુવિધાની લાલસાનો ત્યાગ કરવો જોઈએ.